# **Информационен бюлетин на Съвета по международни счетоводни стандарти (IASB) – май 2020 г.**

**ASB Update May 2020**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе дистанционно заседание на [20–21 май 2020](https://www.ifrs.org/news-and-events/calendar/2020/may/international-accounting-standards-board/) г.

Темите, по реда на обсъждането им, включваха:

* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/may-2020/#1)
* [Коментар на ръководството](https://www.ifrs.org/news-and-events/updates/iasb-updates/may-2020/#2)
* [Актуална информация относно изследователската програма](https://www.ifrs.org/news-and-events/updates/iasb-updates/may-2020/#3)
* [Поддръжка и последователно прилагане](https://www.ifrs.org/news-and-events/updates/iasb-updates/may-2020/#4)
* [Реформата на референтните лихвени проценти и ефектът й върху финансовото отчитане—Фаза 2](https://www.ifrs.org/news-and-events/updates/iasb-updates/may-2020/#5)
* [Инициатива за оповестяване—счетоводни политики](https://www.ifrs.org/news-and-events/updates/iasb-updates/may-2020/#6)

**Допълнителна информация**

Предстоящи заседания на Съвета:

* 22–26 юни 2020 г.
* 20–24 юли 2020 г.
* 21–25 септември 2020 г.

**Изменение на МСФО 17 *Застрахователни договори* (Документи по програмата 2 и 2A)**

На 20 май 2020 г. Съветът проведе заседание, за да обсъди нуждаещите се от уточняване въпроси, идентифицирани по време на процедурата по гласуване на измененията в МСФО 17 *Застрахователни договори*.

Съветът реши в порядък на работна хипотеза:

1. да изисква предприятието да включва в първоначалната оценка на маржа на договорената услуга при група застрахователни договори ефекта от отписване на актив или пасив за парични потоци, отнасящи се до тази група, който е бил признат преди признаването на групата;
2. да изисква предприятието, когато друг МСФО стандарт изисква от него да признае пасив за парични потоци при бъдещо придобиване на застраховане, преди да признае съответната група застрахователни договори, да признае също така и актив за тази парични потоци;
3. да изисква предприятието да използва систематичен и рационален метод за разпределение, за да приложи изискванията в МСФО 17, отнасящи се до възстановяване на загуби от държани презастрахователни договори, когато предприятието групира заедно стоящите в основата обременителни застрахователни договори, които са покрити от държан презастрахователен договор и други обременяващи застрахователни договори, издавани от предприятието;
4. да изисква предприятието да признава застрахователни приходи, когато предприятието признава в печалбата или загубата суми, отнасящи се до данъка върху доходите, който се начислява конкретно на притежателя на полицата съгласно условията на застрахователния договор;
5. да включи в дефинициите на пасив за оставащо покритие и пасив за понесени искове всички задължения, възникващи от застрахователни договори, издадени от предприятието; и
6. да измени параграф Б96(в) от МСФО 17 така, че да поясни третирането на застрахователни финансови приходи или разходи, отнасящи се до инвестиционни компоненти, които са платени в период, когато не се е очаквало да бъдат платени, или не са платени в период, когато е било очаквано да бъдат платени.

Всичките четиринадесет членове на Съвета изразиха съгласие с решенията, описани в подточки (a)–(б) и (г)–(д). Дванадесет от четиринадесетте членове на Съвета изразиха съгласие с решението, описано в подточка (в).

Съветът реши също така в порядък на работна хипотеза да измени опцията за друг всеобхватен доход и опцията за смекчаване на риска в МСФО 17, за да:

1. посочи, че параграфи 88 и 89 на МСФО 17 не са приложими по отношение на застрахователните финансови приходи или разходи, произтичащи от прилагането на опцията за смекчаване на риска; и
2. добави нови изисквания към опцията за смекчаване на риска, които да посочват как да бъдат представени застрахователни финансови приходи или разходи, произтичащи от прилагането на опцията за смекчаване на риска.

Всичките четиринадесет членове на Съвета изразиха съгласие с тези решения.

***Следващ етап***

Съветът очаква да издаде *Изменение на МСФО 17* към края на юни 2020 г.

**Коментар на ръководството (Документ по програмата 15)**

На 20 май 2020 г. Съветът проведе заседание, за да обсъди целите на оповестяването и подкрепящите ги насоки, които да бъдат включени в преработеното Изложение за практика по МСФО 1 *Коментар на ръководството* („Изложението за практика“). Съветът разгледа въпросите, свързани с рисковете (Документ по програмата 15A) и външната за предприятието среда (Документ по програмата 15Б).

Съветът реши в порядък на работна хипотеза да посочи в целите на оповестяването, че коментарът на ръководството следва да предоставя информация и анализ, които да помогнат на инвеститорите и кредиторите да разберат:

1. рисковете, които биха могли да внесат сътресения в:
	1. бизнес модела на предприятието;
	2. стратегията на ръководството на предприятието за поддържане и развитие на този модел; или
	3. ресурсите и взаимоотношенията на предприятието; и
2. как средата, в която предприятието функционира, оказва влияние върху:
	1. неговия бизнес модел;
	2. стратегията на ръководството на предприятието за поддържане и развитие на този модел;
	3. ресурсите и взаимоотношенията на предприятието; или
	4. рисковете пред предприятието.

Съветът реши в порядък на работна хипотеза да посочи в целите на оповестяването, че инвеститорите и кредиторите използват информацията и анализа в коментара на ръководството, за да оценят:

1. по отношение на рисковете:
	1. мащаба и вероятността от бъдещо сътресение в способността на предприятието да създава стойност и генерира парични потоци; и
	2. доколко ефикасно ръководството на предприятието идентифицира и управлява рисковете; и
2. по отношение на външната среда на предприятието:
	1. как факторите и тенденциите във външната среда оказват влияние върху предприятието; и
	2. доколко ефикасно ръководството осъществява текущо наблюдение и реагира на такива фактори и тенденции.

Съветът реши в порядък на работна хипотеза да посочи в целите на оповестяването, че информацията и анализа, включени в коментара на ръководството следва да се фокусират върху:

1. ключовите рискове и да обхващат:
	1. описание на рисковете и експозицията на предприятието на тези рискове; и
	2. как ръководството на предприятието осъществява текущо наблюдение и управлява рисковете и как би смекчило евентуално сътресение, ако такова възникне; и
2. ключовите фактори и тенденции във външната среда на предприятието и да обхващат:
	1. описание на факторите и тенденциите;
	2. как тези фактори и тенденции оказват влияние върху предприятието; и
	3. как ръководството на предприятието реагира на тези фактори и тенденции.

Тринадесет от четиринадесетте членове на Съвета изразиха съгласие с решението относно целта на оповестяването по отношение на рисковете, а всичките четиринадесет членове на Съвета изразиха съгласие с решението относно целта на оповестяването по отношение на външната среда.

Съветът реши също така в порядък на работна хипотеза да конкретизира, че:

1. ключовите рискове са рисковете, които биха могли да доведат до сътресение в способността на предприятието да създава стойност и генерира парични потоци. Дванадесет от четиринадесетте членове на Съвета изразиха съгласие с това решение.
2. ключовите фактори и тенденции във външната среда на предприятието са фактори и тенденции, които оказват влияние върху способността на предприятието да създава стойност и генерира парични потоци. Всичките четиринадесет членове на Съвета изразиха съгласие с това решение.

Съветът би желал да акцентира в преработеното Изложение за практика, че ключовите рискове и ключовите фактори и тенденции във външната среда са рискове, фактори и тенденции, които ръководството на предприятието наблюдава текущо и управлява.

Съветът обсъди също така и възможни помощни насоки относно рисковете и външната среда. От Съвета не бе поискано да взема каквито и да е решения.

Съветът не обсъди въпроса относно възможностите. Съветът обсъди насоки относно отчетните възможности през април 2020 г. като част от насоките относно стратегията на предприятието.

***Следващ етап***

Очаква се следващите обсъждания на Съвета да обхванат въпросите, свързани с това каква информация следва да предоставя коментарът на ръководството относно резултатите от дейността, състоянието и напредъка на предприятието, агрегиране на информацията в коментара на ръководството и статута на Изложението за практика.

**Актуална информация относно изследователската програма (Документ по програмата 8)**

На 21 май 2020 г. Съветът проведе заседание, за да бъде запознат с актуална информация във връзка с изследователската програма на Съвета. Информацията относно работната програма на Съвета, включително изследователската програма, [е](https://www.ifrs.org/projects/work-plan/) достъпна тук.

От Съвета не бе поискано да взема каквито и да е решения.

***Следващ етап***

Съветът очаква да бъде запознат със следващата актуална информация относно изследователската си програма след три-четири месеца.

**Поддръжка и последователно прилагане (Документи по програмата 12–12Б)**

На 21 май 2020 г. Съветът проведе заседание, за да обсъди следните теми, отнасящи се до поддръжката и последователното прилагане на МСФО стандартите.

**Лизингов пасив при продажба и обратен лизинг (Документ по програмата 12A)**

Съветът обсъди изискванията за преход и по-ранно прилагане на предложените изменения в МСФО 16 *Лизинг*. Съветът обсъди също така и регламентираната процедура, включително разрешение за пристъпване към процедурата по гласуване.

Предложеното изменение в МСФО 16 ще посочва конкретно как продавачът-лизингополучател би прилагал изискванията за последващо оценяване в МСФО 16 по отношение на лизинговия пасив, който възниква при сделка за продажба и обратен лизинг.

***Преход***

Съветът реши в порядък на работна хипотеза да изисква продавачът-лизингополучател да прилага предложените изменения в МСФО 16 ретроспективно в съответствие с МСС 8 *Счетоводна политика, промени в счетоводните приблизителни оценки и грешки*, с изключение на случаите, когато такова прилагане по отношение на измененията в лизинговия договор и промените в лизинговия срок е възможно единствено, като се използват разсъждения със задна дата (получена впоследствие информация). Съветът реши в порядък на работна хипотеза да изисква при такива обстоятелства продавачът-лизингополучател да определи очакваните плащания за лизинга на датата, на която прилага за първи път предложеното изменение.

Тринадесет от четиринадесетте членове на Съвета изразиха съгласие с тези решения. Един от членовете на Съвета отсъстваше.

***По-ранно прилагане***

Съветът реши в порядък на работна хипотеза да разреши на продавача-лизингополучател да прилага предложеното изменение по-рано от датата на влизане в сила.

Тринадесет от четиринадесетте членове на Съвета изразиха съгласие с това решение. Един от членовете на Съвета отсъстваше.

***Регламентирана процедура***

Съветът реши в порядък на работна хипотеза да предостави срок за коментари от не по-малко от 120 дни по отношение на проекта за обсъждане във връзка с предложеното изменение в МСФО 16. Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е изпълнил приложимите стъпки от регламентираната процедура и че следва да се пристъпи към процедурата по гласуване на проекта за обсъждане.

Нито един от членовете на Съвета не даде индикации, че възнамерява да изрази несъгласие с предложенията в проекта за обсъждане.

***Следващ етап***

Съветът планира за публикува проекта за обсъждане през третото тримесечие на 2020 г.

**Актуална информация от Комитета по разясненията на МСФО (Документ по програмата 12Б)**

Съветът бе запознат с актуална информация от проведеното през април 2020 г. заседание на Комитета по разясненията на МСФО. Подробности за това заседание са публикувани в Бюлетина с актуална информация от Комитета по разясненията на МСФО за април 2020 г.

От Съвета не бе поискано да взема каквито и да е решения.

**Реформата на референтните лихвени проценти и ефектът й върху финансовото отчитане—Фаза 2**

На 21 май 2020 г. Съветът проведе заседание, за да бъде запознат устно с актуална информация относно получените до момента становища във връзка с Проекта за обсъждане *Реформата на референтните лихвени проценти и ефектът й върху финансовото отчитане—Фаза 2* („Проектът за обсъждане“). Срокът за предоставяне на коментари приключва на 25 май 2020 г.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще обсъди анализ на получените като обратна информация становища във връзка с Проекта за обсъждане.

**Инициатива за оповестяване—счетоводни политики (Документ по програмата 20)**

На 21 май 2020 г. Съветът проведе заседание, за да обсъди обратната информация във връзка с Проекта си за обсъждане *Оповестяване на счетоводни политики,* който предлага изменения в МСС 1 *Представяне на финансови отчети* и Изложение за практика по МСФО 2 *Извършване на преценки относно нивото на същественост*.

***Характеристики на основните потребители* (Документ по програмата 20Б)**

Съветът обсъди дали да измени предложения параграф 117Б от МСС 1, за да поясни, че съществената информация относно счетоводните политики може понякога да включва стандартизирани описания или дублиране на изискванията на МСФО стандартите.

Съветът обаче не достигна до вземане на неокончателно решение и възнамерява да обсъди тази тема допълнително на бъдещо свое заседание.

***Примери за обстоятелства, при които предприятието вероятно ще счете информация относно счетоводната политика за съществена* (Документ по програмата 20В)**

Съветът реши в порядък на работна хипотеза да не добавя тези обстоятелства, описани в параграфи 28–31 от МСС 8 *Счетоводна политика, промени в счетоводните приблизителни оценки и грешки,* към предложения параграф 117Б от МСС 1.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза да обедини насоките за специфичната за предприятието информация относно счетоводните политики в предложения параграф 117Б(д) с предложения параграф 117В от МСС 1.

Дванадесет от четиринадесетте членове на Съвета изразиха съгласие с това решение.

Съветът реши в порядък на работна хипотеза да измени предложения параграф 117Б от МСС 1, така че да включи препратка към това, че информацията може да е съществена като обем, естество или комбинация от двете.

Дванадесет от четиринадесетте членове на Съвета изразиха съгласие с това решение.

***Примери в Изложение за практика по МСФО 2* Извършване на преценки относно нивото на същественост (Документ по програмата 20Г)**

Съветът реши в порядък на работна хипотеза да не изменя предложения Пример Т, за да детайлизира цялата специфична за даденото предприятие информация относно счетоводните политики, която би могла да бъде преценена за съществена за финансовия отчет на предприятието и която следва да бъде оповестена. Вместо това, Съветът реши в порядък на работна хипотеза да измени Пример Т, като:

1. хармонизира съдържанието на предложения Пример Т с промените, препоръчани в Документ по програмата 20В;
2. поясни в примера, че моментът на признаване на приходи се счита за съществена преценка; и
3. заключи, че информацията относно това как цената на сделката е била разпределена към задълженията за изпълнение също би могла да представлява съществена информация относно счетоводните политики.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза да поясни предложения Пример У. По специално, Съветът реши в порядък на работна хипотеза по-добре да обоснове заключението в примера, като обвърже изрично предложения Пример У с:

1. предложените изменения в МСС 1 (включително промените, препоръчани в Документ по програмата 20В); и
2. насоките в *Концептуалната рамка за финансово отчитане*, дефиницията на същественост (параграф 7 от МСС 1) и насоките в Изложение за практика по МСФО 2 относно основните потребители на финансовите отчети на предприятието и как да бъдат идентифицирани техните общи информационни потребности.

Единадесет от четиринадесетте членове на Съвета изразиха съгласие с това решение.

Съветът реши в порядък на работна хипотеза да не разработва допълнителни примери във връзка с Изложение за практика по МСФО 2.

Всичките четиринадесет членове на Съвета изразиха съгласие с това решение.

***Следващ етап***

На бъдещо свое заседание Съветът ще продължи повторните разисквания на предложенията, изложени в Проекта за обсъждане.